钦定古今图书集成/方舆汇编/职方典/第1436卷 > 《过郁林书宋丞相信国公上巳诗后》
## 钦定古今图书集成/方舆汇编/职方典/第1436卷 > 《过郁林书宋丞相信国公上巳诗后》

前人

厓山云寒，海舟覆，六载孤臣老燕狱。东风杜宇三月
三，五陵望断春芜绿。墨花煌煌五十六，写出江山愁
万斛。当时下笔眼如虎，日落天低鬼神哭。扬帆昔走仪真船，手持鳌柱擎南天。间关岭海血洒檄，回首家
国随飞烟。六宫粉黛黄埃里，汉火无光吹不起。全躯
肯效褚渊生，嚼舌甘为杲卿死。蓟门草碧春萋萋，高
官不换西山薇。哀吟一曲肝肺裂，劲气万丈蛟龙飞。
当年恨杀葛岭贼，恨不刳心饮其血。堂堂忠义行宇
宙，白日青天照遗墨。落花风雨寒食时，展卷如对龙
虎姿。再拜酹公金屈卮，有酒不读“《兰亭》诗。”